4.

Următoarea secțiune se adaugă după secțiunea intitulată „CONTROLUL CALITĂȚII”: „MONITORIZAREA DIOXINEI 1. Operatorii din sectorul hranei pentru animale care introduc pe piață grăsimi, uleiuri sau produse derivate din acestea, destinate utilizării în hrana pentru animale, inclusiv în furaje combinate, analizează aceste produse în laboratoarele acreditate pentru a determina nivelul de dioxină și de PCB-uri de tipul dioxinei în conformitate cu Regulamentul (CE) nr. 152/2009 al Comisiei (2). 2. Pentru a completa sistemul HACCP al operatorilor din sectorul hranei pentru animale, analizele menționate la punctul 1 trebuie să fie efectuate cel puțin cu frecvența următoare: (a) procesatori de uleiuri vegetale brute: (i) 100 % din loturile de uleiuri de nucă de cocos brute trebuie să fie analizate. Un lot poate să conțină cel mult 1 000 tone din aceste produse; (ii) 100 % din loturile de produse derivate din uleiuri vegetale, cu excepția glicerolului, a lecitinei și a rășinilor destinate hranei pentru animale, trebuie să fie analizate. Un lot poate să conțină cel mult 1 000 tone din aceste produse; (b) producători de grăsime animală: o analiză reprezentativă pentru fiecare 2 000 tone de grăsime animală și produse derivate din aceasta din categoria 3, astfel cum se menționează la articolul 10 din Regulamentul (CE) nr. 1069/2009 al Parlamentului European și al Consiliului (3); (c) operatori din sectorul uleiului de pește: (i) 100 % din loturile de ulei de pește trebuie să fie analizate în cazul în care uleiul este produs din: — produse derivate din ulei de pește brut, cu excepția uleiului de pește rafinat; — locuri de pescuit care nu au fost monitorizate, de origine nespecificată sau din Marea Baltică; — subproduse din pește provenind de la unități de prelucrare a peștelui pentru consumul uman care nu sunt autorizate de UE; — putasu sau hering din specia Brevoortia; un lot poate să conțină cel mult 1 000 tone de ulei de pește; (ii) 100 % din loturile ieșite din procesul de producție de produse derivate din ulei de pește brut, cu excepția uleiului de pește rafinat, trebuie să fie analizate. Un lot poate să conțină cel mult 1 000 tone din aceste produse; (iii) trebuie să fie efectuată o analiză reprezentativă pentru fiecare 2 000 tone, în ceea ce privește uleiul de pește care nu este menționat la punctul (i); (iv) uleiul de pește decontaminat printr-un tratament autorizat în mod oficial trebuie să fie analizat conform principiilor HACCP în conformitate cu articolul 6; (d) industria oleochimică și a biomotorinei: (i) trebuie să fie analizate 100 % din loturile intrate în procesul de producție de ulei de cocos brut și de produse derivate din uleiuri vegetale, cu excepția glicerolului, a lecitinei și a rășinilor, de grăsimi animale care nu fac obiectul dispozițiilor de la litera (b), ulei de pește care nu face obiectul dispozițiilor de la litera (c), uleiuri recuperate din industria alimentară și amestecuri de grăsimi, destinate hranei pentru animale. Un lot poate să conțină cel mult 1 000 tone din aceste produse; (ii) trebuie să fie analizate 100 % din loturile de produse derivate din prelucrarea produselor menționate la punctul (i), cu excepția glicerolului, a lecitinei și a rășinilor; (e) unități de amestecare a grăsimilor: (i) trebuie să fie analizate 100 % din loturile intrate în procesul de producție de ulei de cocos brut și de produse derivate din uleiuri vegetale, cu excepția glicerolului, a lecitinei și a rășinilor, de grăsimi animale care nu fac obiectul dispozițiilor de la litera (b), ulei de pește care nu face obiectul dispozițiilor de la litera (c), uleiuri recuperate din industria alimentară și amestecuri de grăsimi, destinate hranei pentru animale. Un lot poate să conțină cel mult 1 000 tone din aceste produse; sau (ii) 100 % din loturile de amestecuri de grăsimi destinate hranei pentru animale trebuie să fie analizate. Un lot poate să conțină cel mult 1 000 tone din aceste produse. În contextul evaluării sale de risc, operatorul din sectorul hranei pentru animale trebuie să declare autorității competente care este alternativa aleasă de el; (f) producători de furaje combinate pentru animalele de la care se obțin produse alimentare, alții decât cei menționați la litera (e): (i) trebuie să fie analizate 100 % din loturile intrate în procesul de producție de ulei de cocos brut și de produse derivate din uleiuri vegetale, cu excepția glicerolului, a lecitinei și a rășinilor, de grăsimi animale care nu fac obiectul dispozițiilor de la litera (b), ulei de pește care nu face obiectul dispozițiilor de la litera (c), uleiuri recuperate din industria alimentară și amestecuri de grăsimi, destinate hranei pentru animale. Un lot poate să conțină cel mult 1 000 tone din aceste produse; (ii) în ceea ce privește furajele combinate fabricate care conțin produse menționate la punctul (i), trebuie să se aplice o frecvență de prelevare de probe de 1 % din loturi. 3. În cazul în care se poate demonstra că un lot omogen depășește dimensiunea maximă autorizată pentru un lot în conformitate cu punctul 2 și că a fost eșantionat într-un mod reprezentativ, rezultatele analizei eșantionului prelevat și sigilat în mod corespunzător vor fi considerate drept acceptabile. 4. În cazul în care operatorul din sectorul hranei pentru animale dovedește că un lot al unui produs sau toate componentele unui lot, astfel cum este prevăzut la punctul 2, care intră în procesul de producție au fost deja analizate într-o etapă anterioară de producție, prelucrare sau distribuție sau sunt în conformitate cu cerințele prevăzute la punctul 2 litera (b) sau litera (c) punctul (iii), operatorul din sectorul hranei pentru animale trebuie să fie exonerat de obligația de a analiza acest lot și trebuie să îl analizeze în funcție de principiile generale HACCP în conformitate cu articolul 6. 5. Orice livrări de produse la care se face referire la punctul 2 litera (d) punctul (i), litera (e) punctul (i) și litera (f) punctul (i) trebuie să fie însoțite de o dovadă că aceste produse sau toate componentele acestora au fost analizate sau sunt în conformitate cu cerințele prevăzute la punctul 2 litera (b) sau litera (c) punctul (iii). 6. Dacă toate loturile de produse menționate la punctul 2 litera (d) punctul (i), litera (e) punctul (i) și litera (f) punctul (i) care intră în procesul de producție au fost analizate în conformitate cu cerințele prezentului regulament și dacă se poate asigura faptul că procesul de producție, manipulare și depozitare nu sporește gradul de contaminare cu dioxină, operatorul din sectorul hranei pentru animale trebuie să fie exonerat de obligația de a analiza produsul finit și trebuie să îl analizeze în funcție de principiile generale HACCP în conformitate cu articolul 6. 7. În cazul în care un operator din sectorul hranei pentru animale mandatează un laborator pentru efectuarea unei analize, după cum se prevede la punctul 1, acesta trebuie să ceară laboratorului să comunice autorității competente rezultatele acelei analize în cazul în care nivelurile de dioxină stabilite la punctele 1 și 2 din secțiunea V a anexei I la Directiva 2002/32/CE sunt depășite. În cazul în care un operator din sectorul hranei pentru animale mandatează un laborator situat pe teritoriul unui alt stat membru, altul decât cel al operatorului din sectorul hranei pentru animale care a dispus efectuarea analizei, acesta trebuie să ceară laboratorului să informeze autoritatea competentă, care trebuie să informeze autoritatea competentă din statul membru în care este situat operatorul din sectorul hranei pentru animale. Operatorii din sectorul hranei pentru animale trebuie să informeze autoritatea competentă din statul membru în care sunt situați în cazul în care mandatează un laborator situat într-o țară terță. Trebuie să se aducă dovezi că laboratorul efectuează analiza în conformitate cu Regulamentul (CE) nr. 152/2009. 8. Cerințele de testare pentru dioxină vor fi revizuite până la 16 martie 2014.